山階宮

山階宮係日本舊時一個宮家，由伏見宮邦家親王庶長仔晃親王響1864年成立。1947年，響駐日盟軍總司令指示底下，山階宮最後一任當主武彥王皇籍脫離。依家山階宮已經絕家。

歷史 
初代當主晃親王原本叫清保，係邦家親王庶長仔。晃親王一早響1824年就出家，改叫濟範入道親王。響1864年，德川慶喜應承會將所有權力交畀孝明天皇，孝明天皇好開心，於是佢下令晃親王返翻嚟做皇室成員，獲賜宮號「山階宮」。

由於嗰時晃親王冇仔女，所以就過繼咗最細嘅細佬定麿王做自己契仔。響1873年，晃親王獨仔菊麿王出世，但係因為已經有契仔定麿王，所以菊麿王就被老豆過繼咗畀梨本宮守脩親王。1885年，定麿王改為認小松宮彰仁親王做契爺，搞到山階宮一下子冇咗繼承人，所以獨仔菊麿王返咗嚟山階宮。1898年，晃親王過身，山階宮當主一位由菊麿王接任，同年菊麿王大仔武彥王出世。

1908年，菊麿王過身，當主一位由武彥王接任，而武彥王響1922年娶咗賀陽宮邦憲王細女佐紀子女王做老婆。但係響1923年發生關東大地震，當時大緊肚嘅佐紀子女王因為走唔切而畀嘢壓死，搞到武彥王精神有問題，嚴重到唔夠擔再娶老婆。而響1929年，連最細個嗰細佬茂麿王都皇籍脫離，所以由個時開始山階宮已經一早預咗要絕家。

1947年響駐日盟軍總司令指示底下，武彥王皇籍脫離，降為平民。1987年，武彥王過身，山階宮絕家。

歷任當主

山階宮 

第一任：山階宮晃親王
 第二任：山階宮菊麿王
 第三任：山階宮武彥王

山階家 
山階家即係山階宮響皇籍脫離之後個宮家，但係呢個時候嘅山階家已經唔再係皇室成員，淨係得個名。注意，山階家並唔係山階侯爵家。

第一代：山階武彥

分支 

山階侯爵家
 筑波侯爵家
 鹿島伯爵家
 葛城伯爵家

家族系譜 
 山階宮晃親王
 山階宮菊麿王
 山階宮武彥王
 山階芳麿
 筑波藤麿
 鹿島荻麿
 葛城茂麿

日本宮家